Na temelju čl. 48. st. 4. Zakona o predškolskom odgoju i obrazovanju (NN 10/97, 107/07, 94/13, 98/19, 57/22, 101/23) i čl. 27. Statuta Grada Zlatara (“Službeni glasnik Krapinsko-zagorske županije” 36A/13, 9/18, 9/20, 17A/21), Gradsko vijeće Grada Zlatara na 24. sjednici održanoj 3. lipnja 2024. donosi

**ODLUKU O IZMJENI ODLUKE O UTVRĐIVANJU MJERILA ZA SUFINANCIRANJE PREDŠKOLSKOG ODGOJA DJECE U DJEČJIM VRTIĆIMA I SUFINANCIRANJU USLUGE ČUVANJA, BRIGE I SKRBI O DJECI PREDŠKOLSKE DOBI KOJU PRUŽAJU OBRTI ZA OBAVLJANJE DJELATNOSTI DADILJA NA PODRUČJU GRADA ZLATARA**

**Članak 1.**

U Odluci o utvrđivanju mjerila za sufinanciranje predškolskog odgoja djece u dječjim vrtićima i sufinanciranju usluge čuvanja, brige i skrbi o djeci predškolske dobi koju pružaju obrti za obavljanje djelatnosti dadilja na području Grada Zlatara (“Službeni glasnik Krapinsko-zagorske županije” 58/18, 43/19, 7/23), dalje u tekstu: Odluka, članak 4. stavak 2. mijenja se i glasi: “Ekonomska cijena utvrđuje se u iznosu od 436,27 EUR po djetetu.“.

Članak 2.

U Odluci članak 6. stavak 1. mijenja se i glasi: „Grad Zlatar će Dječjem vrtiću i jaslicama „Zlatarsko zlato“ osigurati novčana sredstva najmanje u visini od 70% ekonomske cijene programa za svako dijete s područja Grada Zlatara uključeno u redovite programe.“

Članak 3.

U Odluci članak 6. stavak 2. mijenja se i glasi: „Grad Zlatar će predškolskoj ustanovi drugog osnivača, a koji izvodi program javnih potreba u predškolskom odgoju, za djecu s područja Grada Zlatara osigurati novčana sredstva najmanje u visini od 70% utvrđene ekonomske cijene programa, najviše 70% od utvrđene ekonomske cijene u Dječjem vrtiću i jaslicama „Zlatarsko zlato“ za svako dijete s područja Grada Zlatara uključeno u redovite programe, ako Dječji vrtić i jaslice „Zlatarsko zlato“ nema dovoljan kapacitet za smještaj djece koju roditelji žele smjestiti u Dječji vrtić i jaslice „Zlatarsko zlato“.“

Članak 4.

U Odluci članak 7. stavak 1. mijenja se i glasi: „Udio roditelja u strukturi cijene smještaja djece u predškolskoj ustanovi koja izvodi program javnih potreba u predškolskom odgoju za djecu s područja Grada Zlatara iznosi 30% ekonomske cijene programa.“

Članak 5.

Ova Odluka stupa na snagu osmog dana od dana objave u „Službenom glasniku Krapinsko-zagorske županije“.

GRADSKO VIJEĆE GRADA ZLATARA

KLASA: 551-06/24-01/06

URBROJ: 2140-07-01-01-24-2

U Zlataru, 03. lipnja 2024.

PREDSJEDNICA GRADSKOG VIJEĆA

Danijela Findak